
   REFERAT DE APROBARE


a proiectului de hotărâre privind instituirea unor facilităţi fiscale şi aprobarea procedurii de
anulare a accesoriilor aferente obligaţiilor bugetare restante la data de 31.08.2024
inclusiv, datorate bugetului local de către contribuabilii de pe raza administrativ-teritorială a
Municipiului Marghita.



Promovarea acestui proiect are la bază prevederile Ordonanţei de urgență  nr. 107 din 04 septembrie 2024 pentru reglementarea unor măsuri fiscal-bugetare în domeniul gestionării creanțelor bugetare, precum și pentru  modificarea și completarea unor acte normative, care potrivit prevederilor art. X, conferă, posibilitatea Consiliului local de a stabili printr-o hotărâre procedura de anulare a accesoriilor aferente obligaţiilor bugetare restante restante la 31.08.2024 inclusiv, datorate bugetului local de către contribuabilii de pe raza administrativ-teritorială a Municipiului Marghita.

„ART. X. 
(1) În cazul obligațiilor bugetare restante la data de 31 august 2024 inclusiv, datorate bugetelor locale, prevederile art. II-IX se aplică de către unitățile administrativ-teritoriale, opțional, cu condiția ca aplicarea acestor prevederi să fie stabilită prin hotărâre a consiliului local.
(2) Prin hotărârea prevăzută la alin. (1), consiliul local aprobă și procedura de acordare a anulării accesoriilor cu respectarea dispozițiilor art. II-IX. ”


Scopul promovării acestei hotărâri este determinat de:

- stimularea conformării contribuabililor la plata obligaţiilor fiscale, revitalizarea și evitarea deschiderii procedurii insolvenței, maximizarea încasărilor bugetare şi diminuarea arieratelor la bugetul local, precum şi de respectarea principiului egalităţii de tratament, respectiv stabilirea în mod nediscriminatoriu a criteriilor şi mijloacelor de acordare a facilităţilor fiscale, atât în cazul persoanelor juridice angajate sau nu  în activităţi comerciale, cât şi al persoanelor fizice şi a celor asimilate acestora.

Deoarece nici în nota de fundamentare şi nici în textul Ordonanţei de urgență  nr. 107 din 04 septembrie 2024 nu se invocă incidenţa prevederilor în materia ajutoarelor de stat, nici avizarea Consiliului Concurenţei şi nici vreun impact asupra mediului concurenţial sau de afaceri, această hotărâre nu trebuie să îmbrace forma unei scheme de ajutor de stat/minimis, fiind însoţită doar de procedura de acordare a acestei facilităţi de anulare a accesoriilor aferente bugetare principale restante la 31 august 2024 inclusiv, datorate bugetului local de către contribuabilii de pe raza administrativ-teritorială a Municipiului Marghita.


Având în vedere cele de mai sus, se impune promovarea unui proiect de hotărâre privind instituirea unor facilităţi fiscale şi a procedurii din anexa la H.C.L. prin care se va proceda la anularea accesoriilor aferente obligaţiilor bugetare restante la 31 august 2024 inclusiv, datorate bugetului local de către contribuabilii de pe raza administrativ-teritorială a Municipiului Marghita, în conformitate cu prevederile O.U.G. nr. 107/04.09.2024 privind instituirea unor facilităţi fiscale.

În temeiul prevederilor art. 136 din Ordonanţa Guvernului nr. 57/2019 privind Codul administrativ, îmi exprim iniţiativa de promovare a proiectului de hotărâre privind instituirea unor facilităţi fiscale şi aprobarea procedurii de anulare a accesoriilor aferente obligaţiilor bugetare restante la data de 31.08.2024 inclusiv, datorate bugetului local de către contribuabilii de pe raza administrativ-teritorială a Municipiului Marghita.

